《岁晏行》
清代·鲁蕡

岁晏朔风百忧集，步出东门西门入。桁上无衣囊无钱，妻孥何用苦煎急。

自从师兴官帑虚，公私坐困枯鱼泣。水衡少府仰屋愁，变通改铸聊取给。

法权轻重递减半，重者当百轻当十。一当百十官与民，民转输官官怒嗔。

通风哑板目色新，官局沙汰何其频。且如南河币用楮，吏俸兵粮皆赐予。

龙文宝印空镂错，一纸千钱谁给汝。乌乎四海愁风尘，朝法暮制徒纷纷。

长沙谏铸流千载，谁是当今痛哭人？

作者简介：直隶清河人，字仲实。鲁一同子。诸生。文章有家法。善综核，知府章仪林请主办减赋，为剖析条目，三年而成。又佐修安东水道，役竣，所费不超预算。